Lang herstelpad ná bakterie vrou se gesig skendWAARSKUWING: Foto’s in dié berig kan sommige lesers ontstel. Madelein Carelse. (Foto: verskaf) ŉ Lang herstelpad – fisies en emosioneel – lê vir Madelein Carelse (42) voor, nadat ŉ bakterie haar gesig ernstig geskend het. Carelse, van Vanderbijlpark, het verlede maand aanvanklik mediese hulp gaan soek vir ŉ abses aan haar tand, nadat erge pyn en ongemak die linkerkant van haar gesig laat swel het. ’n Dokter het antibiotika en pynpille voorgeskryf, maar haar gesig het bly swel. Kort daarna het drie klein, swart kolletjies aan die linkerkant van haar nek, onder haar kaak, verskyn en sy is inderhaas terug dokter toe, het Charmaine Britz, ŉ woordvoerder van die familie, gesê. Die swelsel het rooier geword en later swart verkleur. Carelse het gesukkel om asem te kry, waarna haar man, Jacques, haar inderhaas na ŉ hospitaal geneem het. ŉ Dokter het die erns van haar toestand verduidelik en gesê dat sy so gou moontlik geopereer moet word. Carelse is in die Sebokeng-hospitaal opgeneem, waar ŉ dokter bevind het dat sy ŉ sogenaamde vleisetende bakterie opgedoen het, het Britz verduidelik. Die beskadigde weefsel is in ŉ operasie weggesny, wat Carelse se gesig, nek en borskas ernstig geskend gelaat het. Die Sebokeng-hospitaal het Carelse Maandag ontslaan, maar sy is intussen na die Midvaal- privaat hospitaal oorgeplaas, het Britz bygevoeg. Carelse, ŉ werklose ma van twee seuns van onderskeidelik sewe jaar oud en 19 jaar oud, het nie ŉ mediese fonds nie. (Foto: verskaf) “Midvaal-hospitaal het gesê hulle sal haar inneem en help waar hulle kan. Ons moet fondse bymekaar maak om haar daar te hou,” het Britz gesê. ŉ Span kenners, waaronder ŉ tand- en vel- rekonstruktiewe spesialis, asook ŉ sielkundige, is nou by Carelse se behandeling betrokke. “Hierdie vrou is deur ongelooflike trauma, maar dit gaan in dié stadium met haar baie goed. Sy reageer goed op behandeling en is in die beste hande.” Carelse word in isolasie gehou terwyl dokters wag op die uitslae van nuwe bloedtoetse wat gedoen is. Dit word later vandag verwag. “Madelein se gesin dra haar hierdeur. Sy kla nie, sy is net so dankbaar vir enigiemand wat haar help. Dit is verstommend, sy is baie dapper,” het Britz vervolg. Britz is die eienaar van die Top Vibe-tydskrif en het deur ŉ vriendin van Carelse van haar situasie te hore gekom. Sy het betrokke geraak om behoorlike mediese sorg vir Carelse te help verseker. Volgens haar gaan die meeste van Carelse se tande waarskynlik getrek moet word, nadat die abses ook die res van haar tande vergiftig het. Haar kakebeen is tot op die been oop en moet gesond gehou word totdat daar met rekonstruktiewe chirurgie en veloorplantings begin kan word. (Foto: verskaf) “Wat dit ook al presies is, is minstens nie besig om verder te versprei nie. Hierdie gaan ŉ lang pad na herstel wees, dit gaan nie oornag gebeur nie.” ŉ Bladsy met die naam We Care For You Madelein Club is intussen op Facebook begin, waar Carelse se vordering gevolg kan word.